Et uheld på hovedvej 11 på Thyholm spærrer vejen i begge retninger - en er dræbt.

Et alvorligt trafikuheld har fredag morgen spærret Rute 11 på Thyholm omkring afkørslen til Lyngs. Her kørte to personbiler frontalt sammen. En passager kom let til skade, mens begge førere blev alvorligt kvæstede. Den ene af førerne, en mand i 30'erne, døde efterfølgende af sine kvæstelser. Det oplyser Midt- og Vestjyllands Politi til TV Midtvest. De pårørende er underrettet. Redningsmandskab kom til stedet sammen med lægehelikopter, lægeambulance og tre ambulancer. - Vi ankom til stedet og kunne tage personerne ud af bilerne og begynde at yde førstehjælp. Men to er meget svært tilskadekomne, fortalte indsatsleder hos Nordvestjysk Brandvæsen, Henrik Jensen til TV Midtvest. En af de kvæstede blev fløjet til Aarhus, mens de to andre blev behandlet i Herning. Vejen var spærret i nogle timer, mens oprydningsarbejdet stod på. Først ved middagstid var det igen muligt at åbne for trafikken, skriver TV Midtvest.